[pic] | EUROOPA KOMISJON |

Brüssel 2.12.2010

KOM(2010) 698 lõplik

KOMISJONI ARUANNE EUROOPA PARLAMENDILE JA NÕUKOGULE

erandi kohta kaadmiumi kasutamise keelust juhtmeta mootortööriistade jaoks ettenähtud patareides ja akudes

vastavalt Euroopa Parlamendi ja nõukogu 6. septembri 2006. aasta direktiivi 2006/66/EÜ (mis käsitleb patareisid ja akusid ning patarei- ja akujäätmeid ning millega tunnistatakse kehtetuks direktiiv 91/157/EMÜ) artikli 4 lõikele 4

SISSEJUHATUS

Patareidirektiiviga (direktiiv 2006/66/EÜ[1]) püütakse parandada patareide ja akude keskkonnatoimet ning patareide ja akude olelustsüklis osalevate kõigi ettevõtjate keskkonnategevuse tulemuslikkust. Sellega kehtestatakse patareide ja akude turulelaskmise ning patarei- ja akujäätmete kogumise, töötlemise, ringlussevõtu ja kõrvaldamise erieeskirjad. Ennekõike keelatakse direktiiviga lasta turule patareisid ja akusid, mis sisaldavad elavhõbedat ja kaadmiumi.

Kõnealust keeldu kohaldatakse kehtestatud piirväärtuste ületamise korral ning selle suhtes kehtivad mitmed erandid. Üht direktiivi artikli 4 lõike 3 punktis c sätestatud konkreetset erandit kohaldatakse selliste kantavate patareide ja akude suhtes, mis on ette nähtud kasutamiseks juhtmeta mootortööriistades. Käesolevas aruandes käsitletakse seda erandit. Juhtmeta mootortööriistade näideteks on tööriistad, mida tarbijad ja spetsialistid kasutavad puu, metalli või muu materjali treimiseks, freesimiseks, lihvimiseks, saagimiseks, lõikamiseks, puurimiseks, augustamiseks, mulgustamiseks, vasardamiseks, neetimiseks, kruvimiseks, poleerimiseks või muuks sarnaseks töötlemiseks, samuti niitmiseks, lõikamiseks ja muudeks aiatöödeks.

Direktiivi artikli 4 lõike 4 kohaselt peab komisjon lõike 3 punkti c kohase erandi läbi vaatama ja esitama 26. septembriks 2010 sellekohase aruande Euroopa Parlamendile ja nõukogule. Vajaduse korral lisatakse aruandele asjakohased ettepanekud eesmärgiga keelata patareides ja akudes kaadmiumi kasutamine. Käesolevas aruandes tähistatakse terminiga „patareid” nii kantavaid patareisid kui ka akusid.

ERANDI HINDAMISEKS KOGUTUD TEAVE

Kooskõlas mõjuhindamise suunistega[2] kogus komisjon võimalike erandit käsitlevate õigusaktiettepanekute ettevalmistamiseks tõendeid poliitikavõimaluste eeliste ja puuduste ning nende majandusliku, sotsiaalse ja keskkonnamõju kohta.

Komisjon avaldas 2003. aastal patareidirektiivi läbivaatamiseks välja valitud poliitikavõimaluste mõju hinnangu ( Impact assessment on selected policy options for revision of the Batteries Directive [3]), mille koostas ettevõtte Bio Intelligence Service vana patareidirektiivi (direktiiv 91/157/EMÜ, hiljem kehtetuks tunnistatud direktiiviga 2006/66/EÜ) läbivaatamise ettevalmistamiseks. Eksperdid märkisid, et riskitegurite arvutused kantavate kaadmiumnikkelpatareide ja nendega seotud kohalike riskide puhul ei välistanud kaadmiumi kasutamise asjakohasust. Kuid aruande koostamise ajal ei olnud kantavaid kaadmiumnikkelpatareisid võimalik juhtmeta mootortööriistades millegi muu sobivaga asendada. Muude oluliste teguritena kohalike riskide vähendamisel nimetati kantavate kaadmiumnikkelpatareide kogumise ja ringlussevõtu ulatust ning jäätmepõletusahjude ja prügilate suhtes kohaldatavate olemasolevate määruste jõustamist.

Hiljem on saadud uut ja põhjalikumat teavet, mida veel ei olnud kättesaadaval 2006. aastal, kui direktiiv vastu võeti; sellega seoses tuleks nimetada ennekõike Euroopa Liidu riskihindamise aruannet ( European Union Risk Assessment Report, 2008 ), Rootsi Keskkonnakaitseameti 2009. aastal avaldatud uuringut kaadmiumi kasutamise kohta mootortööriistade patareides ( Cadmium in power tool batteries, 2009 ) ning komisjoni 2009. aastal tellitud eriuuringut kättesaadava teabe sünteesimiseks ja hindamiseks.

2008. aastal avaldas komisjon riskihindamise aruande[4] kaadmiumi sisaldavatest ainetest (st kaadmiumimetall ja kaadmiumoksiid) tulenevate tervise- ja keskkonnariskide kohta. Riskihindamise aruandest selgus, et Euroopa Liidus kasutatakse kaadmiumi peamiselt kaadmiumnikkelpatareide valmistamisel. Riskide hindamine näitas, et kaadmiumiga kokkupuutest töötajate tervisele ja keskkonnale tulenevate riskide vähendamiseks on vaja võtta täiendavaid erimeetmeid. Kuid nii riskihindamise aruandes kui ka kaadmiumi kasutamisega seotud riskide vähendamise ELi strateegias,[5] mille komisjon võttis vastu 2008. aastal, ei tehtud kindlaks seda, et kaadmiumnikkelpatareide turulelaskmise, käitlemise, ringlussevõtu ja kõrvaldamisega seotud võimalike riskide vähendamiseks oleks vaja võtta täiendavaid meetmeid.

2009. aastal avaldas Rootsi keskkonnakaitseamet aruande, milles käsitleti kaadmiumi kasutamist mootortööriistade patareides ning sellise kasutamise võimalikku keelustamist ja selle tagajärgi[6] ( Cadmium in power tool batteries - The possibility and consequences of a ban ). Aruandes märgiti, et kaadmiumnikkelpatareisid on võimalik mootortööriistades asendada. Ühe alternatiivse tehnoloogia – liitiumioonpatareide – areng on viimastel aastatel olnud eriti kiire. Igat liiki patareitehnoloogial on omad eelised ja puudused. Täna on liitiumioonpatareid ja nikkelmetallhüdriidpatareid nii hinna kui ka omaduste poolest täielikult konkurentsivõimelised alternatiivid kaadmiumnikkelpatareidele.

2009. aastal tellis komisjon erandi läbivaatamise hõlbustamiseks sünteesuuringu. Uuring avaldati keskkonna peadirektoraadi veebisaidil[7] 2010. aasta märtsis. Uuringu eesmärk oli hinnata kättesaadavaid andmeid ja teavet ning teha kindlaks ülejäänud erandi läbivaatamisega seotud vajadused ja neid käsitleda. Kättesaadavad andmed osutasid, et kaadmiumnikkelpatareide asendamine olemasolevate liitiumioonpatareide ja nikkelmetallhüdriidpatareidega võib olla tänapäeval tehniliselt teostatav, kuigi teatavate piirangutega seadmetes, kus temperatuur on alla 0 °C.

Töövõtjad püüdsid arvutada juhtmeta mootortööriistade võimaliku keelustamise majanduslikku ja sotsiaalset mõju, kuid sattusid suurtesse raskustesse tervise- ja keskkonnaalase kasu prognoosimisel. Kui võeti arvesse üksnes hästi põhjendatud iga-aastast kulu ja tulu, hinnati need aastas ligikaudu võrdseks. Praegu on kättesaadavad andmed väga ebakindlad selleks, et teha kindlaks võimalik kasu tervisele ja keskkonnale. Olelustsükli võrdlevat hindamist kolme peamise kõnealuse patareitehnoloogia puhul veel ei ole tehtud, kuid seda tuleb teha erandi läbivaatamiseks vajaliku ulatusliku kulude-tulude analüüsi lõpuleviimiseks.

KOMISJONI KORRALDATUD KONSULTATSIOONID SIDUSRÜHMADEGA

Avaldatud sünteesuuringu tulemuste põhjal korraldas komisjon 2010. aasta 10. märtsist kuni 10. maini internetis avaliku arutelu sidusrühmadega. Sidusrühmadel paluti esitada oma arvamusi selle kohta, milline võib olla keskkonnaalane, sotsiaalne ja majanduslik mõju, kui tulevikus keelatakse kaadmiumi kasutamine juhtmeta mootortööriistades kasutamiseks ettenähtud kantavates patareides ja akudes. Neil paluti teha täiendavaid märkusi ja esitada erandi kohta tehnilisi ja teaduslikke tõendeid.

Mõned sidusrühmad toetasid juhtmeta mootortööriistades kaadmiumnikkelpatareide kasutamist käsitleva erandi tühistamist, kuna nende arvates on pikemas perspektiivis sellega seotud majanduslik kulu minimaalne ning keskkonnakasu oluline. Teised olid erandi tühistamise vastu ning rõhutasid, et andmed majandusliku, keskkonnaalase ja sotsiaalse mõju kohta ei õigusta erandi tühistamist. Üldiselt kinnitasid konsultatsioonid sidusrühmadega, et kulude-tulude analüüsi jaoks kindla aluse saamiseks on vaja teha olelustsükli võrdlev hindamine. Kokkuvõte sidusrühmade märkustest on kättesaadav keskkonna peadirektoraadi veebisaidil[8].

KOKKUVÕTE

Direktiivi artikli 4 lõike 4 kohaselt peab komisjon artikli 4 lõike 3 punkti c kohase erandi läbi vaatama ja esitama 26. septembriks 2010 sellekohase aruande Euroopa Parlamendile ja nõukogule. Vajaduse korral lisatakse aruandele asjakohased ettepanekud kaadmiumi kasutamise keelustamiseks patareides ja akudes.

Komisjoni tellimusel 2003. aastal läbiviidud uuring näitas, et sel ajal puudusid sobivad asendusvõimalused erandile. Vahepeal on saadud uut teavet, sealhulgas uus riskihindamise aruanne, Rootsi Keskkonnakaitseameti aruanne ja komisjoni jaoks tehtud uuring kättesaadava teabe sünteesimiseks. Tänapäeval näivad liitiumioonpatareid ja nikkelmetallhüdriidpatareid olevat täielikult konkurentsivõimelised alternatiivid kaadmiumnikkelpatareidele, kuigi teatavate eeliste ja puudustega. Vaatamata sellele, et erandi tühistamine võib keskkonna- ja tervisealast kasu oluliselt suurendada, on kasu hindamine väga keeruline. Praegu ei ole võimalik näidata, et erandi tühistamisest saadav kasu kaaluks kulud selgelt üle.

Olemasolevate uuringute ning sidusrühmadega ja nende vahel peetud arutelude põhjal ei ole saadud olulisi võrdlevaid andmeid selle kohta, millised on juhtmeta mootortööriistades kasutamiseks kättesaadavate patareiliikide mõju. Üksnes kolme peamise alternatiivi

olelustsükli võrdlev hindamine looks aluse erandi mõju põhjalikuks hindamiseks ning hajutaks praegu valitseva ebakindluse.

Komisjoni arvates ei ole praeguses etapis asjakohane teha ettepanek kaadmiumi kasutamise keelustamist juhtmeta mootortööriistade patareides ja akudes käsitleva erandi tühistamiseks. Kõik selle valdkonna õigusaktiettepanekud, mis põhinevad mõju hindamisel kooskõlas komisjoni poliitikaga, nõuaksid võrdlevaid tehnilisi ja teaduslikke andmeid kulude ja tulude kohta, mis on seotud kaadmiumi ja selle asendusainete kasutamisega juhtmeta mootortööriistade kantavates patareides ja akudes. Seepärast tellib komisjon olelustsükli võrdleva analüüsi, millega täiendatakse olemasolevaid teadusandmeid ning mis hõlmab ka vastastikust eksperdihinnangut nagu nõuavad teadusandmete kvaliteedistandardid. Analüüsi tulemuste põhjal ja kooskõlas patareidirektiivi (direktiiv 2006/66/EÜ) artikli 4 lõikega 4 esitab komisjon vajaduse korral õigusaktiettepanekuid, mille eesmärk on kehtiva erandi tühistamisega keelata kaadmiumi kasutamine juhtmeta mootortööriistade patareides ja akudes.

[1] ELT L 266, 26.9.2006, lk 1. Direktiivi on viimati muudetud direktiiviga 2008/103/EÜ (ELT L 327, 5.12.2008, lk 7–8).

[2] Vt http://ec.europa.eu/governance/impact/commission_guidelines/docs/iag_2009_en.pdf.

[3] Vt http://ec.europa.eu/environment/waste/batteries/pdf/eia_batteries_final.pdf.

[4] Vt ELi riskihindamise aruanne kaadmiumi ja kaadmiumoksiidi kohta: http://ecb.jrc.ec.europa.eu/DOCUMENTS/Existing-Chemicals/RISK_ASSESSMENT/REPORT/cdmetalreport303.pdf.

[5] Vt komisjoni teatis riski hindamise tulemuste ja riski vähendamise strateegia kohta kaadmiumimetalli ja kaadmiumoksiidi puhul: http://ecb.jrc.ec.europa.eu/DOCUMENTS/Existing-Chemicals/RISK_ASSESSMENT/OJ_RECOMMENDATION/ojrec7440439.pdf.

[6] Vt http://www.naturvardsverket.se/Documents/publikationer/978-91-620-5901-9.pdf.

[7] ESWI uuring (2010) on kättesaadav: http://ec.europa.eu/environment/waste/batteries/pdf/cadmium_report.pdf.

[8] Sidusrühmadega peetud konsultatsioonide tulemused: http://ec.europa.eu/environment/consultations/batteries_en.htm.